በጥቂት ወራት ውስጥ 20 በመቶ ኢትዮጵያውያን የኮሮና ክትባት እንደሚያገኙ ተገለጸ
ኮቫክስ  የተሰኘው  ዓለም አቀፍ  ጥምረት ለደሃ አገሮች  በዕርዳታ መልክ ለማቅረብ ካቀደው የኮሮና ቫይረስ መከላከያ ክትባት ውስጥ፣ ኢትዮጵያ እስከ 20 በመቶ የሚሆነውን ሕዝቧን ለመከተብ የሚያስችል የክትባት መጠን በጥቂት ወራት እንደምታገኝ የጤና ሚኒስትሯ ሊያ ታደሰ (ዶ/ር) አስታወቁ።በዓለም ላይ ፈዋሽነታቸው ተረጋግጦ ወደ ሥራ የገቡትን የኮሮና ክትባቶች በራሳቸው ገዝተው ለሕዝባቸው ማቅረብ ለማይችሉ ደሃ አገሮች  የሕክምና  ክትባቶችን  በዕርዳታ የሚያቀርበው ኮቫክስ የተባለ ጥምረት፣ ኢትዮጵያ ዋነኛ ተዋናይ መሆኗን ሚኒስትሯ አስረድተዋል።ጥምረቱ የኮረና ወረርሽኝ  መከላከያ  ክትባት  ሥርጭት  ዝቅተኛና መካከለኛ ገቢ ላላቸው 92 የዓለም አገሮች አንድ ቢሊዮን የመከላከያ ክትባቶችን በዕርዳታ ለማቅረብ፣ ከለጋሽ አገሮችና ድርጅቶች የሀብት ማሰባሰብ ሥራ ማከናወኑ ተነግሯል።ኢትዮጵያ በተለመደው አካሄድ ከሌሎች ያደጉ አገሮች ጋር ተወዳድራና ገዝታ ለሕዝቡ ለማድረስ አስቸጋሪ እንደሆነ ሚኒስትሯ የተናገሩት፣ በቫይረሱና በሌሎች የጤና አገልግሎቶች ዙሪያ እየተከናወኑ ያሉ ሥራዎችን አስመልክቶ ከሕዝብ ተወካዮች ምክር ቤት ለተነሱ ጥያቄዎች መልስ ለመስጠት በተገኙበት ሐሙስ ታኅሳስ 15 ቀን 2013 ዓ.ም. ነው።ኢትዮጵያ ተስፋ ከጣለቸበትና በዕርዳታ መልክ ከሚቀርበው የኮቫክስ የክትባት  ዕርዳታ ባለፈ፣ በጠቅላይ ሚኒስትር ጽሕፈት ቤትና አገሪቱን ወክለው በተለያዩ አገሮች በተቀመጡ ኤምባሲዎች በኩል ክትባቱ በልገሳ የሚገኝበት መንገድ እየተፈለገ እንደሆነ ከሚኒስትሯ ማብራሪያ ለማወቅ ተችሏል።ሚኒስትሯ አክለውም ከገንዘብ ሚኒስቴርና ከዓለም ባንክ ጋር በመነጋገር የተወሰነ የክትባት መጠን ለመግዛት ሥራ መጀመሩን ተናግረዋል።በኢትዮጵያ እስካሁን ከ121 ሺሕ በላይ ሰዎች ቫይረሱ ሲገኝባቸው፣ ከ1,880 በላይ ሰዎች ሕይወት አልፏል። ከ106 ሺሕ በላይ ሕመምተኞች ያገገሙ ሲሆን፣ ከ12,000 በላይ ሰዎች ደግሞ ቫይረሱ ያለባቸው ናቸው። ከእነዚህ ውስጥም 236 ሰዎች በጽኑ ሕክምና ላይ እንደሚገኙ መረጃዎች ያሳያሉ።የኮሮና ወረርሽኝ እየጨመረ የመጣ ቢሆንም የሕዝቡ ጥንቃቄ ግን ከጊዜ ጊዜ እየቀነሰ መምጣቱ  አሳሳቢ እንደሆነ ዶ/ር ሊያ አክለው ገልጸዋል። ለዚህም በአገር አቀፍ ደረጃ ከክልል አመራሮች ጋር በመሆን የማስክ አጠቃቀም ንቅናቄና መሰል የቅድመ መከላከል ሥራዎችን የበለጠ ተግባራዊ እንዲሆኑ ለማስቻል እንቅስቃሴ መጀመሩን ጠቁመዋል፡፡